CELEX: 32015R0596
Language: bg
Date: 2015-04-15 00:00:00
Title: Регламент за изпълнение (ЕС) 2015/596 на Комисията от 15 април 2015 година за изменение на Регламент (ЕО) № 606/2009 по отношение на увеличаването на максималното общо съдържание на серен диоксид, когато климатичните условия го налагат

16.4.2015   
            
            
               BG
            
            
               Официален вестник на Европейския съюз
            
            
               L 99/21
            
         РЕГЛАМЕНТ ЗА ИЗПЪЛНЕНИЕ (ЕС) 2015/596 НА КОМИСИЯТА
   от 15 април 2015 година
   за изменение на Регламент (ЕО) № 606/2009 по отношение на увеличаването на максималното общо съдържание на серен диоксид, когато климатичните условия го налагат
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 91, буква в) от него,
   като има предвид, че:
   
               (1)
            
            
               С Регламент (ЕО) № 606/2009 на Комисията (2) се определя максимално допустимото общо съдържание на серен диоксид във вината. В буква A, точка 4 от приложение I Б към посочения регламент се предвижда, че Комисията може да реши съответните държави членки да могат да разрешават максималното общо съдържание на серен диоксид под 300 mg на литър да се увеличи с максимум 50 mg на литър, когато климатичните условия го налагат.
            
         
               (2)
            
            
               На 1 декември 2014 г. компетентните германски органи изпратиха официално искане максимално допустимото общо съдържание на серен диоксид във вината, съдържащи под 300 mg на литър, да се увеличи с максимум 50 mg на литър за вината, произведени от грозде, което е добито през 2014 г. в лозарските зони на провинции Баден-Вюртемберг, Бавария, Хесен и Райнланд-Пфалц.
            
         
               (3)
            
            
               В представената от тези органи техническа справка се посочва, че климатичните условия, и по-конкретно топлото и влажно време по време на прибиране на реколтата, са благоприятствали развъждането на вредители, образуващи пируват, ацеталдехид и алфа-кетоглутарова киселина. Тези вещества се свързват със серния диоксид и намаляват действието му на консервант. Поради тази причина общите количества серен диоксид, необходими за осигуряване на правилна винификация и правилно съхраняване, са по-високи в произведените от това грозде вина. Поради това временното разрешение, посочено в буква A, точка 4 от приложение I Б към Регламент (ЕО) № 606/2009, е единствената съществуваща възможност за използване на засегнатото от тези неблагоприятни метеорологични условия грозде за производството на вина, годни за пускане на пазара.
            
         
               (4)
            
            
               Поради това Регламент (ЕО) № 606/2009 следва да бъде съответно изменен.
            
         
               (5)
            
            
               Мерките, предвидени в настоящия регламент, са в съответствие със становището на Комитета за общата организация на селскостопанските пазари,
            
         ПРИЕ НАСТОЯЩИЯ РЕГЛАМЕНТ:
   Член 1
   Допълнение 1 към приложение I Б към Регламент (ЕО) № 606/2009 се заменя с текста на приложението към настоящия регламент.
   Член 2
   Настоящият регламент влиза в сила на третия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 15 април 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 347, 20.12.2013 г., стр. 671.
   
      (2)  Регламент (ЕО) № 606/2009 на Комисията от 10 юли 2009 г. относно определяне на някои правила за прилагане на Регламент (ЕО) № 479/2008 на Съвета по отношение на категориите лозаро-винарски продукти, енологичните практики и приложимите ограничения (ОВ L 193, 24.7.2009 г., стр. 1).
   
      ПРИЛОЖЕНИЕ
      
         
            „Допълнение 1
            
               Увеличаване на максималното общо съдържание на серен диоксид, когато климатичните условия го налагат
            
            
                         
                     
                     
                        Година
                     
                     
                        Държава членка
                     
                     
                        Лозарска зона/лозарски зони
                     
                     
                        Вина, които са обект на настоящите разпоредби
                     
                  
                        1.
                     
                     
                        2000
                     
                     
                        Германия
                     
                     
                        Всички лозарски зони на немска територия
                     
                     
                        Всички вина, произведени от грозде от реколта 2000 г.
                     
                  
                        2.
                     
                     
                        2006
                     
                     
                        Германия
                     
                     
                        Лозарските зони на провинции Баден-Вюртемберг, Бавария, Хесен и Райнланд-Пфалц
                     
                     
                        Всички вина, произведени от грозде от реколта 2006 г.
                     
                  
                        3.
                     
                     
                        2006
                     
                     
                        Франция
                     
                     
                        Лозарските зони на департаментите Долен Рейн и Горен Рейн
                     
                     
                        Всички вина, произведени от грозде от реколта 2006 г.
                     
                  
                        4.
                     
                     
                        2013
                     
                     
                        Германия
                     
                     
                        Лозарските зони на определения географски район на защитеното наименование за произход „Mosel“ и на защитените географски указания „Landwein der Mosel“, „Landwein der Ruwer“, „Landwein der Saar“ и „Saarländischer Landwein“
                     
                     
                        Всички вина, произведени от грозде от реколта 2013 г.
                     
                  
                        5.
                     
                     
                        2014
                     
                     
                        Германия
                     
                     
                        Лозарските зони на провинции Баден-Вюртемберг, Бавария, Хесен и Райнланд-Пфалц
                     
                     
                        Всички вина, произведени от грозде от реколта 2014 г.“